Vier brand dood in botsingFoto: ER24 Vier mense het doodgebrand toe hulle in ŉ bakkie vasgekeer was ná ŉ botsing met ŉ vragmotor in KwaZulu-Natal. Die botsing het Dinsdagaand naby die R603- en R624-kruising buite Eston, suid van Camperdown, plaasgevind, het Ross Campbell, woordvoerder van ER24, gesê. “ER24 se paramedici het 18:46, kort ná die brandweer, op die toneel aangekom. Die bakkie en vragmotor het in die middel van die pad gestaan en was aan die brand.” Volgens Campbell was die vier insittendes van die bakkie vasgekeer en het hulle onherkenbaar verkool. Die bestuurder van die vragmotor het ernstige beserings opgedoen en is deur ander nooddienste behandel en na ŉ nabygeleë hospitaal geneem vir verdere mediese behandeling. “Die presiese oorsaak van die gru-ongeluk is nog onbekend, maar die polisie was op die toneel vir verdere ondersoek.” Foto: ER24 In ŉ afsonderlike voorval is ŉ vrou, vermoedelik in haar vroeë twintigs, dood toe ŉ bakkie ŉ bees getref en teen ŉ wal afgerol het op die R612 buite Donnybrook. Volgens Campbell het die ander drie insittendes ligte tot matige beserings opgedoen en is hulle na nabygeleë hospitale vervoer vir verdere behandeling. Die bees is ook in die ongeluk dood. Die presiese omstandighede rondom die voorval word ondersoek.